|  |
| --- |
| PRITARTA  Šilalės rajono savivaldybės tarybos  2019 m. vasario 21 d. sprendimu  Nr. T1 – 35 |

**ŠILALĖS RAJONO SAVIVALDYBĖS KONTROLĖS IR AUDITO TARNYBOS 2018 METŲ VEIKLOS ATASKAITA**

**TURINYS**

**Bendrosios nuostatos** ...................................................................................................... 3 psl.

**Tikslas, uždaviniai ir veiklos principai** ......................................................................... 3 psl.

**Veiklos organizavimas ir planavimas** ........................................................................... 4 psl.

**Išvados, teikiamos Savivaldybės tarybai** ...................................................................... 5 psl.

**Auditų rezultatai** ............................................................................................................. 7 psl.

**Finansiniai teisėtumo auditai** .......................................................................................... 8 psl.

**Baigiamosios nuostatos** .................................................................................................. 10 psl.

***Bendrosios nuostatos***

Šilalės rajono savivaldybės Kontrolės ir audito tarnybos veiklos ataskaita parengta ir teikiama vadovaujantis Lietuvos Respublikos vietos savivaldos įstatymu[[1]](#footnote-1), Šilalės rajono savivaldybės tarybos veiklos reglamentu[[2]](#footnote-2) ir 2018 metų veiklos planu[[3]](#footnote-3).

Nuo 2012 m. sausio 1 d. Šilalės rajono savivaldybės kontrolės ir audito tarnyba buvo likviduota[[4]](#footnote-4). Ataskaitinių metų gale Šilalės rajono savivaldybės taryba[[5]](#footnote-5) įsteigė Šilalės rajono savivaldybės Kontrolės ir audito tarnybą, kuri yra Savivaldybės tarybai atskaitingas viešasis juridinis asmuo. Iki Šilalės rajono savivaldybės Kontrolės ir audito tarnybos (toliau – Tarnyba) įsteigimo dirbo vienas valstybės tarnautojas – Savivaldybės kontrolierius.

Savivaldybės kontrolierius, kuris vadovauja ir atsako už Tarnybos veiklą, prisideda prie Savivaldybės strateginio veiklos plano Savivaldybės funkcijų įgyvendinimo ir valdymo tobulinimo programos įgyvendinimo, kurios pagrindinis tikslas – sudaryti sąlygas Savivaldybės institucijoms įgyvendinti savarankiškąsias ir teisės aktais pavestas atlikti kitas funkcijas.

***Tikslas, uždaviniai ir veiklos principai***

Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Šilalės rajono savivaldybės (toliau – Savivaldybė) turtas, patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

Tarnybos uždaviniai:

atlikti išorės finansinį ir veiklos auditą Savivaldybės administracijoje, Savivaldybės administravimo subjektuose ir Savivaldybės valdomose įmonėse;

kiekvienais metais iki liepos 15 dienos parengti ir reglamente nustatyta tvarka teikti Savivaldybės tarybai išvadą dėl pateikto tvirtinti Savivaldybės konsoliduotųjų ataskaitų rinkinio;

rengti ir Savivaldybės tarybai teikti sprendimams priimti reikalingas išvadas dėl Savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už Savivaldybės valdomų įmonių imamas paskolas;

rengti ir Savivaldybės tarybai teikti išvadas dėl viešojo ir privataus sektorių partnerystės projektų įgyvendinimo tikslingumo ir pritarimo galutinėms viešojo ir privataus sektorių partnerystės sutarties sąlygoms, jeigu jos skiriasi nuo sprendime dėl viešojo ir privataus sektorių partnerystės projektų įgyvendinimo tikslingumo nurodytų partnerystės projekto sąlygų;

rengti ir Savivaldybės tarybai teikti sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;

vykdyti prevencines priemones, kad būtų ištaisyti ir nepasikartotų auditų metu nustatyti teisės aktų pažeidimai.

Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais, kuriuos nustato Lietuvos Respublikos vietos savivaldos įstatymas.

Tarnyba savo veikloje vadovaujasi Valstybės kontrolieriaus patvirtintais Valstybinio audito reikalavimais, Valstybės kontrolės parengtomis metodikomis ir kitais teisės aktais.

***Veiklos organizavimas ir planavimas***

2018 metais dirbo vienas valstybės tarnautojas – Savivaldybės kontrolierius. Valstybės tarnautojams, atliekantiems išorės auditą ir kontrolės funkcijas, keliami aukšti profesiniai ir kvalifikaciniai reikalavimai. Tarnautojų profesinių gebėjimų ugdymas ir kvalifikacijos kėlimas yra vienas iš veiklos tikslų. Kasmet, įvertinant nuolat kintančius poreikius, daugiau dėmesio reikalinga skirti mokymui ir nuolatiniam kvalifikacijos tobulinimui, siekiant didinti kompetenciją, užtikrinant tinkamą audito proceso organizavimą, aukštą kvalifikaciją ir audito kokybę. Šio tikslo įgyvendinimui, įvertinus poreikius ir skirtą pinigų sumą, yra sudaroma mokymų programa. Per 2018 metus dalyvauta 6 mokymo seminaruose (mokymo valandų skaičius – 36 akademinės mokymo valandos) aktualiomis veiklos temomis:

Audito ataskaitų rašymas;

VSAFAS ir kitų teisės aktų, pasikeitimas, turintys įtakos apskaitai. Darbo apmokėjimo, apmokestinimo, kitų išmokų ir darbo santykių aktualijos biudžetinėse įstaigose;

Strateginis veiklos planavimas mažoje įstaigoje. SSGG metodas;

Viešųjų pirkimų auditas. Pirkimų rizikos;

Savivaldybės nekilnojamojo turto auditas ir kryptys. Nacionalinio ataskaitų rinkinio 2017 m. audito rezultatai ir 2018–2019 m. darbų kryptys;

Pasidalijimas gerąja audito atlikimo praktika.

Per 2018 metus šiems tikslams panaudota 387,00 eurai.

Savivaldybės kontrolierius, būdamas Savivaldybių kontrolierių asociacijos nariu, dalyvauja rengiamuose pasitarimuose, diskusijose dėl teisės aktų projektų, palaiko ryšius su kitų savivaldybių Kontrolės ir audito tarnybomis.

Šilalės rajono savivaldybės kontrolierius 2018 metais veiklą vykdė vadovaudamasis metiniu planu, kuris sudarytas vadovaujantis patvirtintomis taisyklėmis. Sudarytas planas svarstytas Savivaldybės tarybos Kontrolės komiteto posėdyje[[6]](#footnote-6). Šiam pritarus, planas patvirtintas Savivaldybės kontrolieriaus[[7]](#footnote-7) ir teisės aktų nustatytais terminais vienas jo egzempliorius pateiktas Valstybės kontrolei[[8]](#footnote-8). Pagal Vietos savivaldos įstatymo nuostatas, už veiklos plano vykdymą yra atsakingas Savivaldybės kontrolierius.

2018 metų veiklos planas įvykdytas visiškai.

***Išvados, teikiamos Savivaldybės tarybai***

Įgyvendinant Vietos savivaldos įstatymo ir kitų įstatymų nuostatas, parengta ir Savivaldybės tarybai pateikta išvada ir audito ataskaita dėl Šilalės rajono savivaldybės 2017 metų konsoliduotųjų finansinių biudžeto vykdymo ataskaitų rinkinių, lėšų ir turto naudojimo. Parengta ir Savivaldybės tarybai pateikta reikalinga išvada sprendimui priimti dėl Šilalės rajono savivaldybės skolinimosi galimybių 2018 metais imti ilgalaikę paskolą investicijų projektams finansuoti.

Audito išvada dėl Šilalės rajono savivaldybės 2017 metų konsoliduotųjų finansinių ir biudžeto vykdymo ataskaitų rinkinių, lėšų ir turto naudojimo.

Audito išvadoje pateiktos trys nuomonės.

Lietuvos Respublikos biudžeto sandaros įstatyme[[9]](#footnote-9) nustatyta, kad už biudžeto vykdymo ataskaitų rinkinio parengimą ir pateikimą Savivaldybės tarybai yra atsakinga Savivaldybės administracija.

Savivaldybės kontrolieriaus nuomone, Savivaldybės 2017 metų biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio ataskaitų rinkinio sudarymą. Ataskaitų rinkinio duomenys sutapo su audituotų ataskaitų duomenimis, ataskaitų rinkinyje nebuvo reikšmingų duomenų iškraipymų, lyginant su Savivaldybės biudžeto asignavimų valdytojų pateiktomis biudžeto išlaidų sąmatų vykdymo ataskaitomis, iš kurių ji buvo sudaryta. Ataskaitų rinkinys parengtas pagal 2017 metų Valstybės biudžeto ir savivaldybių biudžetų finansinių rodiklių patvirtinimo įstatymo rodiklius, Biudžeto sandaros įstatymo reikalavimus, Savivaldybės tarybos patvirtintą savivaldybės biudžetą ir kitus teisės aktus, reglamentuojančius Ataskaitų rinkinio sudarymą.

Dėl Šilalės rajono savivaldybės 2017 m. biudžeto vykdymo ataskaitų rinkinio duomenų pareikšta *besąlyginė nuomonė*[[10]](#footnote-10), nes ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus.

Dėl Šilalės rajono savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams, pareikšta *sąlyginė nuomonė*, nes Savivaldybės įstaigose vertinant lėšų ir turto valdymo, naudojimo, disponavimo jais teisėtumą buvo nustatyta neatitikimų. Savivaldybės administracija nesilaikė Darbo kodekso reikalavimų, nenustatė darbo laiko apskaitos taisyklių – nepatvirtino darbo laiko apskaitos žiniaraščio formos bei jo žymėjimo, faktiškai tebesivadovavo nebegaliojančiu teisės aktu, kuriuo taip pat vadovavosi ir teritoriniai padaliniai, kuriuose buvo atliktos audito procedūros (Laukuvos ir Šilalės kaimiškojoje seniūnijose). Viename savivaldybės administracijos teritoriniame padalinyje neteisingai priskaičiuota (vienam darbuotojui) darbo užmokesčio piniginė kompensacija iš darbo atleidžiamam darbuotojui. Trijose savivaldybės biudžetinėse įstaigose (Šilalės r. Kaltinėnų Aleksandro Stulginskio gimnazijoje, Šilalės r. Pajūrio Stanislovo Biržiškio gimnazijoje ir Šilalės Simono Gaudėšiaus gimnazijoje) nesivadovauta Vietos savivaldos įstatymo nuostatomis bei Šilalės rajono savivaldybės ir valstybės turto valdymo, naudojimo ir disponavimo juo tvarkos aprašu: viena įstaiga savo balanse apskaitė savivaldybei nuosavybės teise priklausantį nekilnojamąjį turtą, kurio patikėjimo teisė Nekilnojamojo turto registre nebuvo įregistruota, taip pat balanse apskaitytas turtas, kuris patikėjimo teise tebevaldomas 2016 metais reorganizuotos ugdymo įstaigos; dviejų įstaigų balanse neapskaitytas patikėjimo teise valdomas ir Nekilnojamojo turto registre įregistruotas nekilnojamas turtas bei vienos įstaigos nebalansinėje sąskaitoje užregistruotas žemės sklypas (patikėjimo teisė suteikta Nacionalinei žemės tarnybai prie ŽŪM), kurio panaudos gavėjas buvo reorganizuota įstaiga. Viena įstaiga nesivadovavo Inventorizacijos taisyklių nuostatomis ir faktiškai neįsitikino dviejų statinių buvimu. Nesivadovaujant Ilgalaikio turto nusidėvėjimo (amortizacijos) ekonominių normatyvų Šilalės rajono savivaldybės viešojo sektoriaus subjektams sąrašu neteisingai taikyti normatyvai, neteisingai apskaičiuotas turto nusidėvėjimas bei atskiri turto vienetai klaidingai priskirti ilgalaikio materialiojo turto grupei ir apskaityti tos grupės sąskaitoje. Viena įstaiga nesivadovavo Biudžeto sandaros įstatymo nuostatomis, skirtus asignavimus panaudojo ne pagal paskirtį.

Pagal Viešojo sektoriaus atskaitomybės įstatymą[[11]](#footnote-11), už Savivaldybės konsoliduotųjų ataskaitų rinkinio parengimą atsakinga Savivaldybės administracija.

Dėl Šilalės rajono savivaldybės 2017 metų konsoliduotųjų finansinių ataskaitų rinkinio duomenų pareikšta *besąlyginė nuomonė*, nes ataskaitų rinkinys parodo tikrą ir teisingą Savivaldybės 2017 m. gruodžio 31 d. finansinę būklę, veiklos rezultatus ir grynojo turto pokyčius bei pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

Savivaldybės taryba sprendimais[[12]](#footnote-12) patvirtino Savivaldybės administracijos parengtus 2017 metų konsoliduotųjų biudžeto vykdymo ir finansinių ataskaitų rinkinius.

Išvados dėl ilgalaikių ir trumpalaikių paskolų bei garantijų teikimo.

Šilalės rajono savivaldybės kontrolierius 2018 metais parengė ir pateikė Savivaldybės tarybai vieną išvadą.

Vadovaujantis Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymu, Lietuvos Respublikos biudžeto sandaros įstatymu bei Vyriausybės patvirtintomis Savivaldybių skolinimosi taisyklėmis dėl paskolų ėmimo buvo atliktas skolinimosi galimybių 2018 m. vertinimas, išvadoje pateikta nuomonė:

dėl 400,0 tūkst. eurų ilgalaikės paskolos investicijų projektų, kurie finansuojami iš Europos Sąjungos ir kitos tarptautinės finansinės paramos, savivaldybės dalies finansavimui įgyvendinti.

***Auditų rezultatai***

Savivaldybės kontrolierius finansinį auditą vykdo pagal Valstybinio audito reikalavimus ir grindžia profesionalumo, nuomonės nepriklausomumo, viešojo atskaitingumo, viešųjų ir privačių interesų konflikto vengimo ir kitais Valstybinio audito reikalavimuose nustatytais principais.

Valstybinio audito reikalavimuose nurodyta, kad finansinis auditas paprastai pradedamas finansiniais ataskaitiniais metais ir baigiamas kitais finansiniais metais.

Savivaldybės kontrolierius 2018 metų pirmame pusmetyje užbaigė 2017 metais pradėtą Šilalės rajono savivaldybės 2017 metų konsoliduotųjų biudžeto vykdymo ir finansinių ataskaitų rinkinių bei lėšų ir turto naudojimo finansinį (teisėtumo) auditą. Pagrindinės audito procedūros vykdytos darbo užmokesčio ir turto apskaitos srityse: Šilalės rajono savivaldybės administracijoje, Šilalės Simono Gaudėšiaus gimnazijoje, Šilalės rajono savivaldybės administracijos Laukuvos seniūnijoje, Šilalės rajono savivaldybės administracijos Šilalės kaimiškojoje seniūnijoje, Šilalės r. Kaltinėnų Aleksandro Stulginskio gimnazijoje ir Šilalės r. Pajūrio Stanislovo Biržiškio gimnazijoje.

2018 metų pabaigoje buvo pradėtas 2018 metų biudžeto vykdymo, finansinių ir kitų ataskaitų finansinis (teisėtumo) auditas. Šis auditas bus baigtas iki 2019 m. liepos 15 d.

Audito ataskaita ir išvados pateiktos Savivaldybės merui, Savivaldybės administracijos direktoriui bei apsvarstytos Savivaldybės tarybos Kontrolės komitete. Dėl audito metu nustatytų dalykų pateiktos rekomendacijos subjektams, kur buvo atliktos pagrindinės procedūros.

Atkreiptinas dėmesys, kad, vadovaujantis Vietos savivaldos įstatymo[[13]](#footnote-13) reikalavimais, audito ataskaita ir išvados skelbiamos Savivaldybės interneto svetainėje [www.silale.lt](http://www.silale.lt).

***Finansiniai teisėtumo auditai***

Finansinio audito tikslas yra įvertinti audituojamo subjekto vidaus kontrolę, įskaitant finansų valdymą, audituojamo subjekto turto valdymo, naudojimo, disponavimo juo teisėtumą ir pareikšti nepriklausomą nuomonę dėl finansinių ir kitų ataskaitų tikrumo ir teisingumo. Finansinio audito metu, atliekant pagrindines audito procedūras, siekiama įsitikinti, kaip buvo naudojami asignavimai ir turtas, ar juos naudojant laikytasi teisės aktų reikalavimų. Taip pat, siekiama, kad pastebėti ir nurodyti trūkumai būtų taisomi tuoj pat, o jeigu neištaisomi iki tol, kol pasirašoma audito ataskaita, reikšmingi pastebėjimai surašomi į audito ataskaitą.

Siekiant, kad Savivaldybės įstaigose turtas ir finansai būtų tvarkomi taip, kaip nurodyta teisės aktuose, atliekamas ir aiškinamasis darbas. Audito metu subjektui dėl nustatytų trūkumų ir pažeidimų siunčiami raštai bei pateikiami žodiniai patarimai bei rekomendacijos, kurios, mano nuomone, padeda išvengti kai kurių klaidų ir neatitikimų valdant ir naudojant Savivaldybės biudžeto lėšas ir turtą.

Valstybės kontrolieriaus patvirtintuose Valstybinio audito reikalavimuose[[14]](#footnote-14) numatyta, kad audito išvadoje auditoriai gali pareikšti besąlyginę, sąlyginę, neigiamą nuomonę arba atsisakyti ją pareikšti. 2018 metais, atsižvelgiant į auditų metu nustatytus dalykus, buvo pareikštos dvi besąlyginės ir viena sąlyginė nuomonės.

Atlikus pagrindines audito procedūras dėl Savivaldybės lėšų bei turto naudojimo Šilalės rajono savivaldybės administracijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateikta 1 rekomendacija raštu. Iš pateiktos 1 rekomendacijos įvykdyta 1 rekomendacija.

Atlikus pagrindines audito procedūras dėl Savivaldybės lėšų bei turto naudojimo Šilalės r. Kaltinėnų Aleksandro Stulginskio gimnazijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateiktos 6 rekomendacijos raštu. Iš pateiktų 6 rekomendacijų įvykdytos 6 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės rajono savivaldybės administracijos Laukuvos seniūnijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų seniūnijai pateikta 1 rekomendacija žodžiu. Iš pateiktos 1 rekomendacijos įvykdyta 1 rekomendacija.

Atlikus pagrindines audito procedūras dėl Savivaldybės lėšų bei turto naudojimo Šilalės rajono savivaldybės administracijos Šilalės kaimiškojoje seniūnijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateiktos 2 žodinės rekomendacijos. Iš pateiktų 2 rekomendacijų įvykdyta 1 rekomendacija.

Atlikus pagrindines audito procedūras dėl Savivaldybės lėšų bei turto naudojimo Šilalės r. Pajūrio Stanislovo Biržiškio gimnazijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nebuvo nustatyta.

Dėl audito metu nustatytų klaidų ir neatitikimų gimnazijai pateiktos 5 rekomendacijos raštu. Iš pateiktų 5 rekomendacijų įvykdytos 4 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės Simono Gaudėšiaus gimnazijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateiktos 3 rekomendacijos raštu. Iš pateiktų 3 rekomendacijų įvykdytos 3 rekomendacijos.

Atliktas Savivaldybės 2017 metų konsoliduotųjų finansinių ir biudžeto vykdymo ataskaitų rinkinių auditas. Audito išvadose pateiktos besąlyginės nuomonės, kadangi vertinant ataskaitas nebuvo nustatyta reikšmingų klaidų, o žemesnio lygio biudžetinių įstaigų nustatytos klaidos ir netikslumai įtakos nedaro. Dėl nustatytų nereikšmingų klaidų bei neatitikimų įstaigos informuotos raštu ir žodžiu. Vykdydamos teiktas rekomendacijas įstaigos ištaisė daugumą neatitikimų.

Audito ataskaitoje dėl atlikto finansinio audito rezultatų rekomendacijų nepateikta, nes nustatyti neatitikimai apskaitos srityje neturi reikšmingos įtakos Savivaldybės konsoliduotųjų biudžeto vykdymo ir finansinių ataskaitų rinkinių duomenų teisingumui ir patikimumui.

2018 metais pradėtas naujas audito ciklas, Šilalės rajono savivaldybės administracijoje pradėtas finansinis ir teisėtumo auditas, kurio tikslas įvertinti vidaus kontrolę, įskaitant finansų valdymą, turto (valstybės ir savivaldybės) valdymo, naudojimo ir disponavimo juo teisėtumą ir pareikšti nepriklausomą nuomonę dėl 2018 metų konsoliduotųjų finansinių ir biudžeto vykdymo, ir kitų ataskaitų duomenų tikrumo ir teisingumo. 2018 metų pabaigai buvo atliktos planavimo procedūros – šiame etape buvo rinkta informacija apie audituojamą subjektą, nustatytos reikšmingos sritys, atrinkti subjektai, kuriuose 2019 metais bus atliekamos audito procedūros.

***Baigiamosios nuostatos***

Savivaldybės kontrolierius, įgyvendindamas nusistatytus uždavinius ir priemones, deda visas pastangas, kad auditas būtų atliktas kokybiškai, kad visos išvados būtų pagrįstos tinkamais įrodymais, o audito rezultatai ir teiktos rekomendacijos būtų reikšmingi ir padėtų gerinti Savivaldybės administravimo veiklą. Ateityje bus siekiama užsibrėžtas priemones įgyvendinti kuo geriau ir kokybiškiau, iki šiol tam didelę įtaką darė riboti žmogiškieji ištekliai. Metų gale Šilalės rajono savivaldybės taryba įsteigė Šilalės rajono savivaldybės Kontrolės ir audito tarnybą bei nustatė 2 valstybės tarnautojų pareigybes.

Siekiant profesionaliai atlikti auditą, vadovaujamasi Valstybės kontrolės atnaujintomis finansinio ir teisėtumo audito metodikomis. Vertinant viešojo sektoriaus apskaitą pagal naujus finansinės atskaitomybės standartus, pasinaudojama Valstybės kontrolės sukurtais tipiniais apskaitos sričių audito procedūrų aprašymais.

Įgyvendindama nustatytas funkcijas ir suteiktus įgaliojimus, Tarnyba atlieka ne tik Savivaldybės išorės finansinius ir teisėtumo auditus, bet ir kitas priskirtas kontrolės funkcijas, priima ir nagrinėja gyventojų prašymus, nuolat dirba su gaunamais ir siunčiamais dokumentais, priima ir nagrinėja gyventojų skundus.

Rekomendacijų įgyvendinimas yra vienas iš audito ir kontrolės veiklos vertinimo kriterijų, teikiantis grįžtamąją informaciją apie finansinio ar veiklos audito veiksmingumą. 2018 metais atliekamų auditų metu daugiausia teikiamų rekomendacijų buvo raštu, kurių dalis buvo įgyvendinta audito metu, pateikiant įrodymus raštu.

Tarnyba, vykdydama nuostatuose nustatytus uždavinius, ir toliau sieks, kad audituojami subjektai sparčiau įgyvendintų teikiamas rekomendacijas bei efektyviau šalintų trūkumus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lietuvos Respublikos vietos savivaldos įstatymas, 1994-07-07, Nr. I-533 (su vėlesniais pakeitimais), 16 str. 2 d. 8 p., 27 str. 9 d. 15 p. [↑](#footnote-ref-1)
2. Šilalės rajono savivaldybės tarybos 2015-03-27 sprendimas Nr. T1-39 „Dėl Šilalės rajono savivaldybės tarybos veiklos reglamento patvirtinimo“ 249 p. [↑](#footnote-ref-2)
3. Savivaldybės kontrolieriaus 2018 metų veiklos planas patvirtintas 2017-11-06 Nr. 3-4 (3.1.). [↑](#footnote-ref-3)
4. Šilalės rajono savivaldybės tarybos 2011-09-09 sprendimas Nr. T1-266 „Dėl Šilalės rajono savivaldybės kontrolės ir audito tarnybos likvidavimo“. [↑](#footnote-ref-4)
5. Šilalės rajono savivaldybės tarybos 2018-12-20 sprendimas Nr. T1-259 „Dėl Šilalės rajono savivaldybės Kontrolės ir audito tarnybos steigimo, nuostatų patvirtinimo“, JAR įregistruota 2018-12-28. [↑](#footnote-ref-5)
6. Savivaldybės tarybos Kontrolės komiteto 2017-10-23 protokolas Nr. T4-9. [↑](#footnote-ref-6)
7. Savivaldybės kontrolieriaus 2017-11-06 Nr. 3-4 (3.1.). [↑](#footnote-ref-7)
8. Valstybės kontrolei 2017-11-15 raštas Nr. 2-26 (3.1.). [↑](#footnote-ref-8)
9. Lietuvos Respublikos biudžeto sandaros įstatymas, 1990-07-30, Nr. I-430, 35 str. 4 d. (su vėlesniais pakeitimais). [↑](#footnote-ref-9)
10. Pagal Valstybinio audito reikalavimus, *besąlyginė nuomonė* pareiškiama, kai auditoriai neturi reikšmingų pastabų dėl finansinių ir biudžeto vykdymo ataskaitų rinkinių ir teisės aktų pažeidimų, kurie keistų auditorių nuomonę. *Sąlyginė nuomonė* pareiškiama, kai auditoriai nustato klaidas ir teisės aktų pažeidimus ir (ar) be tam tikrų pastabų negali pareikšti besąlyginės nuomonės. *Neigiama nuomonė* pareiškiama, kai auditoriai nustato reikšmingų klaidų ir reikšmingų teisės aktų pažeidimų. Auditoriai *atsisako pareikšti nuomonę,* kai audito metu negali gauti pakankamų, patikimų ir tinkamų įrodymų, taip pat tuo atveju, kai yra reikšmingų auditorių darbo apribojimų. [↑](#footnote-ref-10)
11. Lietuvos Respublikos viešojo sektoriaus atskaitomybės įstatymas, 2007-06-26, Nr. X-1212, 23 str. 5 d. (su vėlesniais pakeitimais). [↑](#footnote-ref-11)
12. Šilalės rajono savivaldybės tarybos 2018-11-29 sprendimas Nr. T1-237 „Dėl Šilalės rajono savivaldybės 2017 metų konsoliduotųjų finansinių ataskaitų rinkinio tvirtinimo“ ir 2018-11-29 sprendimas Nr. T1-236 „Dėl Šilalės rajono savivaldybės 2017 metų biudžeto vykdymo ataskaitų rinkinio tvirtinimo“. [↑](#footnote-ref-12)
13. Lietuvos Respublikos vietos savivaldos įstatymas, 1994-07-07, Nr. I-533, 27 str. 9 d. 9 p. (su vėlesniais pakeitimais). [↑](#footnote-ref-13)
14. LR Valstybės kontrolieriaus 2002-02-21 įsakymas Nr. V-26 „Dėl valstybinio audito reikalavimų patvirtinimo“ (su vėlesniais pakeitimais). [↑](#footnote-ref-14)